text: Дзясятак драўляных дамкоў, адна крама — і тая на замку. Здавалася б, ціхая вёска Першамайск, што на Лоеўшчыне, нічым не адрозніваецца ад правінцыйных беларускіх закуточкаў. Калі б не адна акалічнасць. Жыхары колішняй Папоўкі, гэтак вёска называлася да вайны, упэўненыя, што месца гэтае адметнае — на тутэйшых могілках з зямлі расце каменны крыж.
  «Я для цікавасці хадзіў з рулеткаю, мераў яго. Адзін год, другі. Такое адчуванне, што ён падымаецца».
  Як тут з’явіўся незвычайны камень, не ведаюць і найстарэйшыя жыхары Першамайску. Некаторыя кажуць, што крыж прынёс ледавік або ён мог застацца ад нейкага старога пахавання. Але толькі рацыянальнымі тлумачэннямі, натуральна, тут не абмяжоўваюцца.
  «Паводле старажытнай легенды, крыж гэты прыплыў з Кіева па рацэ і пачаў расці на могілках. Мне здаецца, там не могілкі былі, а курган старажытны».